PRITARTA

 Kupiškio rajono savivaldybės tarybos

 2020 m. balandžio 30 d. sprendimu Nr. TS-98

UŽDAROSIOS AKCINĖS BENDROVĖS ,,KUPIŠKIO AUTOBUSŲ PARKAS“

DIREKTORIAUS 2019 METŲ ATASKAITA

ATASKAITINIS LAIKOTARPIS

 Uždaroji akcinė bendrovė ,,Kupiškio autobusų parkas“ direktoriaus 2019 metų ataskaita parengta už laikotarpį nuo 2019 m. sausio 1 d. iki 2019 m. gruodžio 31 d.

INFORMACIJA APIE BENDROVĘ

 Uždaroji akcinė bendrovė ,,Kupiškio autobusų parkas“ (toliau – bendrovė) įregistruota 1991 m. gruodžio 30 d. ir vadinosi Kupiškio valstybinis autobusų parkas. 1995 m. liepos 20 d. valstybinis autobusų parkas reorganizuotas į uždarąją akcinę bendrovę ,,Kupiškio autobusų parkas“ (toliau – bendrovė). Bendrovė dukterinių įmonių ir filialų neturi. Bendrovės finansiniais metais yra laikomi kalendoriniai metai, kolegialus valdymo organas – valdyba, veiklos laikotarpis neribotas. Bendrovė yra Lietuvos nacionalinės vežėjų automobiliais asociacijos „Linava“ narė.

 Pagrindinės bendrovės veiklos kryptys – keleivių pervežimas vietinio ir tolimojo reguliaraus susisiekimo maršrutais, užsakomaisiais reisais, smulkių siuntų gabenimas autobusais, reklama ant autobusų bei jų viduje.

## BENDRIEJI DUOMENYS

Pavadinimas – uždaroji akcinė bendrovė ,,Kupiškio autobusų parkas“

Bendrovės steigėja – Kupiškio rajono savivaldybė

Įmonės kodas – 164742773

PVM mokėtojo kodas – LT647427716

Adresas – Gedimino g. 96, LT-4018 Kupiškis

Telefonas – (8 459) 35 132

Direktorius – Virgilijus Braknys

El. paštas – kupiskioautobusai@gmail.com

Juridinių asmenų registro tvarkytoja – Valstybės įmonė Registrų centras

ĮSTATINIS KAPITALAS

 2019 m. sausio 1 d. bendrovės įstatinis kapitalas buvo 149230,88 Eur. Akcijų skaičius – 5153 vnt. nominali akcijos vertė – 28,96 Eur. 2019 m. gruodžio 31 d. įstatinis kapitalas – 188413,76 Eur, akcijų skaičius – 6506 vnt., nominali akcijos vertė – 28,96 Eur.

 Visos bendrovės akcijos priklauso Kupiškio rajono savivaldybei.

PERSONALAS

 Darbo jėga yra vienas pagrindinių materialių veiksnių, apsprendžiančių bendrovės veiklos efektyvumą. Darbuotojų kaita bendrovėje labai nedidelė.

Bendrovė daug dėmesio skiria darbuotojų saugos klausimams. Diegiant vertybėmis grįstą organizacinę kultūrą, iš darbuotojų tikimasi atsakingo požiūrio į savo darbo aplinką ir priemones. Svarbus akcentas tenka darbų saugai, nes tik laikantis taisyklių yra kuriama saugi bei sveika darbo aplinka. UAB „Kupiškio autobusų parkas“ skatinamas atsakingas elgesys darbe ir laikomasi nulinės tolerancijos alkoholiui ir narkotinėms bei psichotropinėms medžiagoms darbo vietoje. Per pastaruosius metus neįvyko nei vienas nelaimingas atsitikimas. Nelaimingų atsitikimų ir profesinių ligų prevencijai bendrovėje taikomos šios priemonės:

● atliktas darbo vietų profesinės rizikos vertinimas;

● periodiškai tikrinama darbuotojų sveikata teisės aktų numatyta tvarka.

 Sąrašinis darbuotojų skaičius 2019 m. gruodžio 31 d. – 20. Bendrovės darbuotojų amžiaus vidurkis – 56 metai. Darbuotojų pareigybių pasiskirstymas: administracija, aptarnaujantis personalas, vairuotojai-konduktoriai, pagalbiniai darbininkai.

 2019 m. vidutinis mėnesinis bendrovės darbuotojų atlyginimas – 906,22 Eur (2018 m. – 613,60 Eur ), vairuotojų-konduktorių – 875,15 Eur (2018 m. – 569,98 Eur).

 Per 2019 m. darbo užmokesčiui (kartu su soc. draudimo įmokomis) priskaičiuota 228 tūkst. Eur.

 Visi vairuotojai-konduktoriai turi profesinės kompetencijos pažymėjimus (E 95 kodas).

 Bendrovės vairuotojai yra profesionalūs, turintys didelį darbo stažą šioje srityje. Jie privalo gebėti ne tik vairuoti įvairių markių ir amžiaus autobusus, bet ir juos prižiūrėti. Nors 2019 m. vairuotojų trūkumo nebuvo, bet atsiradus pokyčių vežėjų rinkoje yra grėsmė, kad kvalifikuotų vairuotojų pasiūla mažės. Pagrindinė priemonė leidžianti neprarasti kvalifikuotų ir gabių vairuotojų yra atlyginimų dydis. Į bendrovės kolektyvą neskuba įsilieti jauni vairuotojai, dėl ko ateityje gali kilti problemų. Šiuo metu autobusų vairuotojų amžiaus vidurkis 55,5 metų.

VEIKLOS APIBŪDINIMAS

UAB „Kupiškio autobusų parkas“ yra pagrindinis keleivių vežėjas Kupiškio rajone, vykdantis viešųjų paslaugų įsipareigojimus visuomenei nors ir komerciškai nenaudingomis sąlygomis. Pagrindinės bendrovės veiklos sritys – keleivių vežimas autobusais vietinio ir tolimojo reguliaraus susisiekimo kelių transporto maršrutais, kai keleiviai vežami nustatytu dažnumu ir maršrutais, kelionės metu paimant ir išleidžiant keleivius tam tikslui nustatytose stotelėse, laikantis iš anksto nustatytų tvarkaraščių ir tarifų; užsakomaisiais reisais, kai vežamos pagal išankstinius užsakymus iš anksto sudarytos ir turinčios bendrą kelionės tikslą keleivių grupės Lietuvoje.

Pagrindiniai bendrovės klientai yra moksleiviai, mažas ir vidutines pajamas gaunantys vartotojai bei socialiai remtini asmenys. Papildomas pajamas bendrovė gauna iš autobusų nuomos, siuntų priėmimo bei išdavimo, reklamos ant autobusų bei jų viduje.

Nemažai daliai keleivių transporto lengvatų įstatymas suteikia teisę viešuoju keleiviniu transportu važiuoti su 50 arba 80 procentų nuolaida.

2019 m. komercinė ir ūkinė veikla buvo vykdoma turint visas reikalingas licencijas. Bendrovės direktorius turi profesinės kompetencijos pažymėjimą, suteikiantį teisę vadovauti licencijuojamai keleivių vežimo vietiniais ir tolimojo susisiekimo maršrutais veiklai. Savo veikloje direktorius vadovaujasi bendrovės įstatais, direktoriaus pareiginiais nuostatais, Lietuvos Respublikos civiliniu kodeksu, Lietuvos Respublikos akcinių bendrovių ir kitais bendrovės veiklą reglamentuojančiais įstatymais, Vyriausybės nutarimais, Kupiškio rajono savivaldybės tarybos sprendimais, kitais Lietuvos Respublikoje galiojančiais norminiais aktais.

TRANSPORTO PRIEMONIŲ PARKO ANALIZĖ

 Autobusai yra pagrindinės darbo priemonės, su kuriomis vykdoma bendrovės veikla. 2019 m. gruodžio 31 d. bendrovės keleivinio transporto parką sudarė 13 eksploatuojamų autobusų.

 Bendrovės turimų autobusų pasiskirstymas pagal markes pateikiamas žemiau esančioje lentelėje:

| Eil.Nr. | Autobuso markė | Autobusųskaičius | Sėdimų vietų skaičius | Pagaminimo metai | Likutinė vertė,Eur |
| --- | --- | --- | --- | --- | --- |
| 1. | ,,Ford Transit“ | 1 | 17 | 2004 | 1 |
| 2. | ,,Mercedes Benz 814“ | 1 | 29 | 2001 | 9975 |
| 3. | ,,Mercedes Benz 0 814“ | 1 | 32 | 2000 | 12533 |
| 4. | ,,Man 18.400“ | 1 | 57 | 1998 | 3000 |
| 5. | ,,Iveco M50“ | 2 | 18 | 1997 | 1 |
| 6. | ,,Mercedes Benz 0 614“ | 1 | 23 | 1996 | 1146 |
| 7. | ,,Volvo B9M“ | 1 | 48 | 1994 | 244 |
| 8. | ,,Setra S 210 H“ | 1 | 41 | 1986 | 3379 |
| 9. | ,,Mercedes 0814DE48“ | 1 | 32 | 2003 | 16867 |
| 10. | ,,Mercedes“ | 1 | 32 | 2002 | 16088 |
| 11. | ,,Fiat Ducato“ | 1 | 10 | 2013 | 13500 |
| 12. | ,,Mercedes-Benz Sprinter 516 CDI“ | 1 | 20 | 2011 | 18500 |
|  | Iš viso | 13 | x | x | 95234 |

UAB „Kupiškio autobusų parkas“ autobusų atnaujinamas vykdomas dviem kryptimis – įsigyjant naujesnių autobusų ir atliekant jau eksploatuojamų autobusų remontą.

Paskutiniaisiais metais stengiamės įsigyti bent po vieną naujesnį autobusą. 2019 m. įsigijome 2011 m. gamybos autobusą ,,Mercedes-Benz Sprinter 516 CDI“.

Autobusų techninio stovio užtikrinimui UAB „Kupiškio autobusų parkas“ beveik visas remontas atliekamas savo jėgomis. Remontas vykdomas operatyviai – tai rodo ir geras reisų įvykdymo procentas.

|  |  |  |
| --- | --- | --- |
| Metai | Tolimojo susisiekimo maršrutai | Vietinio susisiekimo maršrutai |
| Įvykdyti reisai | Nutraukti reisai | Įvykdyti reisai | Nutraukti reisai |
| 2019 m. | 210 | - | 11097 | 2 |
| 2018 m. | 210 | - | 11 262 | 4 |
| 2017 m. | 208 | - | 11 016 | 2 |

BENDROVĖS VEIKLA

 Per ilgus bendrovės veiklos metus buvo suformuotas autobusų maršrutų tinklas. Šiuo metu bendrovė aptarnauja 11 vietinio susisiekimo maršrutų ir 1 tolimojo susisiekimo maršrutą.

 2019 m. bendrovės autobusai nuvažiavo 416 tūkst. kilometrų ir pervežė 206,5 tūkst. keleivių.

 Pagrindiniai bendrovės veiklos planai siejami su teikiamų paslaugų tinklo išlaikymu, pagal galimybes jo plėtimu ir paslaugų kokybės gerinimu.

 Nuolat peržiūrimi autobusų maršrutų atskiri reisai. 2019 m. maršrute Kupiškis–Laičiai–Kupiškis pradėjome užsukti į Tvirus. Kaip ir 2018 m. organizavome 2 papildomus reisus į Žolinės atlaidus Šimonyse, lapkričio 1 d. – papildomus reisus į naująsias miesto kapines, birželio ir liepos mėnesiais organizavome po 6 papildomus reisus į šventes, vykusias Kupiškio Lėvens tvenkinio saloje Uošvės Liežuvyje.

UAB ,,Kupiškio autobusų parkas“ valdybos 2019 m. balandžio 11 d. sprendimu Nr. VS-14 bendrovei leista naudoti šiuos reklaminių plotų nuomos įkainius ant autobusų:

● reklamos vieta – autobuso galas – 40,00 Eur be PVM vienam mėnesiui;

● reklamos vieta – vienas autobuso šonas – 50,00 Eur be PVM vienam mėnesiui;

● reklamos vieta – lipdukai autobuso viduje – 10,00 Eur be PVM vienam mėnesiui.

 Kupiškio rajono savivaldybės tarybos 2019 m. birželio 20 d. sprendimu Nr. TS-172 nustatyti keleivių vežimo autobusais reguliariaisiais reisais vietinio susisiekimo maršrutuose tarifai: priemiestiniuose maršrutuose – 0,11 Eur be PVM už keleivio km, išskyrus maršrutą Kupiškis–Panevėžys–Kupiškis; 0,07 Eur be PVM už keleivio km maršrute Kupiškis–Panevėžys–Kupiškis, mažiausia bilieto kaina – 0,275 Eur be PVM.

 Nuo 2019 m. liepos 19 d. maršrute Kupiškis–Vilnius–Kupiškis nustatyta minimali bilieto kaina – 0,70 Eur (su 9 proc. PVM), ir keleivio km su 9 proc. PVM tarifai pagal nuvažiuotą atstumą:

nuo 1 km iki 33 km – 0,078 Eur, nuo 34 km iki 66 km – 0,075 Eur, nuo 67 km iki 99 km – 0,073 Eur, nuo 100 km iki 132 km – 0,070 Eur, nuo 133 km iki 165 km – 0,0675 Eur.

 Planuojant būsimą bilieto kainą, atsižvelgiama į paklausą, pasiūlą, keleivių mokumą, infliaciją, vežimo kokybę, kitus svarbius veiksnius.

 Vežant keleivius reguliaraus vietinio (priemiestinio) susisiekimo maršrutais nustatyti vežimo tarifai turi tiesioginę įtaką vežėjų nuostoliams susidaryti. Vežėjų patirti nuostoliai kompensuojami iš savivaldybės biudžete tam tikslui numatytų lėšų pagal viešųjų paslaugų teikimo ir nuostolių kompensavimo sutartį, pagal kurią patirtų nuostolių, susidariusių dėl keleivinio kelių transporto viešųjų paslaugų reguliaraus susisiekimo maršrutuose teikimo, pateiktas kiekvieno mėnesio ataskaitas ir sąskaitas faktūras. Gauta kompensuojama nuostolių suma – 40000 Eur.

1. Bendrovės bendros pajamos 2019 m. – 387,8 tūkst. Eur. Pajamos vietiniuose maršrutuose – 281 tūkst. Eur, tolimojo susisiekimo maršrutuose – 24,1 tūkst. Eur, kitos pajamos – 82,7 tūkst. Eur. Pajamos, lyginant su 2018 m., padidėjo 46,2 tūkst. Eur.
2.
3. **Keleivių pervežimo rodikliai**

|  |  |  |  |  |  |  |
| --- | --- | --- | --- | --- | --- | --- |
|   | Matavimovnt. | 2019 m. | % | 2018 m. | % | Pokytis %+ - |
| Nuvažiuota  | tūkst. km | 382,9 |  | 378,6 |  | +2 |
| Pervežta keleiviųIš jų:  | tūkst. vnt. | 206,5 | 100 | 205,9 | 100 | +0,3 |
|  mokių | tūkst. vnt. | 32,2 | 15,6 | 33,1 | 15,6 | -2,7 |
|  turinčių lengvatų | tūkst. vnt. | 26,0 | 12,6 | 26,8 | 12,2 | -3,0 |
|  mokinių | tūkst. vnt. | 148,3 | 71,8 | 146 | 72,2 | +1,6 |

 Per 2019 metus vietinio susisiekimo maršrutais pervežta 201,5 tūkst. keleivių (2018 m. – 200,9 tūkst. keleivių), tolimojo susisiekimo maršrutais – 4,9 tūkst. keleivių (2018 m. – 5 tūkst. keleivių).

**Pervežtų keleivių skaičius**

|  |  |  |  |  |  |
| --- | --- | --- | --- | --- | --- |
| Metai | 2015 m. | 2016 m. | 2017 m. | 2018 m. | 2019 m. |
| Keleivių skaičius | 258 144 | 231 515 | 213 612 | 205 938 | 206 457 |

 Didžiausią įtaką bendrovės pajamoms, o tai reiškia ir finansiniam rezultatui, turi keleivių srautai. Keleivių srautų intensyvumas yra vienas iš pagrindinių parametrų, kuris lemia transporto priemonių skaičių maršrute ir transporto judėjimo intervalus. Keleivių vežimo apimtys paskutiniais metais mažėja ir tai būdinga ne tik mūsų bendrovei, bet ir visai šaliai. Tam didelę įtaką daro gyventojų skaičius, ekonomikos vystymasis, žmonių gyvenimo materialinis ir kultūrinis lygis, gyvenamųjų ir pramoninių rajonų plėtra, turizmo augimas, geografinė padėtis, keleivių aptarnavimo kultūra, tarifai bei kiti faktoriai. Siekiant mažinti nuostolius vietinio susisiekimo maršrutuose, nuolat stebimi keleivių srautai ir stengiamasi į reisus išleisti optimaliausios talpos autobusus.

 Visi reguliarūs susisiekimo priemiestiniai maršrutai yra pritaikyti mokinių pavėžėjimui.

Pervežtų mokinių skaičius

|  |  |  |  |  |  |
| --- | --- | --- | --- | --- | --- |
| Metai | 2015 m. | 2016 m. | 2017 m. | 2018 m. | 2019 m. |
| Mokinių skaičius | 179 728 | 164 216 | 154 111 | 146 043 | 148 338 |

**Pajamų ir sąnaudų palyginamieji rodikliai (Eur)**

| Eil. Nr. |  Rodikliai | 2019 m. | 2018 m. | Skirtumas (+/-) |
| --- | --- | --- | --- | --- |
| 1. | Keleivių pervežimo pajamos | 73779 | 70183 | +3596 |
| 2. | Kompensacija (vietinio susisiekimo) | 226711 | 185798 | +40913 |
| 3. | Kompensacija (tolimojo susisiekimo) | 4667 | 4434 | +233 |
| 4. | Subsidija (nuostolių kompensavimas) | 40000 | 30000 | +10000 |
| 5. | Autobusų nuomos pajamos | 16512 | 24148 | -7636 |
| 6. | Autobusų stočių rinkliava | 12772 | 12999 | -227 |
| 7. | Siuntų paslaugos | 10464 | 8641 | +1823 |
| 8. | Kitos veiklos pajamos  | 2872 | 5387 | -2515 |
|  | **IŠ VISO PAJAMŲ:** | **387777** | **341590** | **+46187** |
| 9. | Tiesioginės sąnaudos: | 235622 | 231146 | +4476 |
|  | materialiojo turto nusidėvėjimas | 16426 | 15792 | +634 |
|  | degalai, tepalai | 72193 | 75501 | -3308 |
|  | atsarginės dalys, atsargos | 14898 | 18117 | -3219 |
|  | remonto ir aptarnavimo paslaugos | 14544 | 12936 | +1608 |
|  | vairuotojų-konduktorių darbo užmokestis su priskaitymais | 117561 | 108800 | +8761 |
| 10. | Netiesioginės sąnaudos: | 94252 | 92163 | +2089 |
|  | pastatų, įrenginių nusidėvėjimas | 1420 | 1498 | -78 |
|  | aptarnaujančio transporto sąnaudos | 2189 | 2266 | -77 |
|  | elektra (garažai; plovykla) | 2941 | 3267 | -326 |
|  | medžiagos, atsargos, kitos išlaidos | 7860 | 4016 | +3844 |
|  | aptarnaujančio personalo ir pagalbinių darbininkų darbo užmokestis su priskaitymais | 72007 | 73963 | -1956 |
|  | autobusų stočių rinkliava | 2765 | 3198 | -433 |
|  | bilietų pardavimas kasose | 482 | 436 | +46 |
|  | siuntų paslaugos | 4588 | 3519 | +1069 |
| 11. | Veiklos sąnaudos: | 50353 | 38657 | +11696 |
|  | Lengvojo automobilio, inventoriaus nusidėvėjimas | 660 | 744 | -84 |
|  | Autobusų stoties priežiūros sąnaudos | 874 | 1741 | -867 |
|  | Lengvojo automobilio išlaikymo sąnaudos | 878 | 796 | +82 |
|  | Administracijos darbuotojų darbo užmokestis su priskaitymais | 38479 | 25727 | +12752 |
|  | Kitos bendrosios administracinės sąnaudos | 5810 | 6405 | -595 |
|  | Mokesčių sąnaudos | 1464 | 1504 | -40 |
|  | Audito ir teisinės paslaugos; licencijų kort. | 1500 | 1059 | +441 |
|  | Bankų palūkanos, paslaugos | 688 | 681 | +7 |
| 12. | Kitos veiklos sąnaudos | 0 | 3978 | -3978 |
|  | **IŠ VISO SĄNAUDŲ:** | **380227** | **365944** | **+14283** |

 Palyginus su praėjusiais metais, bendrosios pajamos padidėjo 13,5 proc., sąnaudos padidėjo 3,9 proc.

 **Finansiniai rodikliai (Eur)**

|  |  |  |  |
| --- | --- | --- | --- |
| Eil. Nr. | Rodikliai | 2019 m. | 2018 m. |
| 1. | **TURTAS IŠ VISO:** | **172690** | **145044** |
| 1.1. | Ilgalaikis materialusis turtas | 103944 | 102691 |
| 1.2. | Trumpalaikis turtas | 68746 | 42353 |
| 1.2.1. | atsargos ir išankstiniai apmokėjimas | 9018 | 9073 |
| 1.2.2. | per vienerius metus gautinos sumos | 30553 | 23001 |
| 1.2.3. | pinigai ir pinigų ekvivalentai | 27496 | 8739 |
| 2. | **NUOSAVO KAPITALO IR ĮSIPAREIGOJIMŲ IŠ VISO:** | **172690** | **145044** |
| 2.1. | Kapitalas | 188414 | 149231 |
| 2.2. | Rezervai |  |  |
| 2.3. | Pelnas (nuostolis) | -60809 | -68358 |
| 2.3.1. | ataskaitinių metų nepaskirstytasis nuostolis | 7549 | -24354 |
| 2.3.2. | ankstesnių metų nepaskirstytasis nuostolis | -68358 | -44004 |
| 2.4. | Per vienerius metus mokėtinos sumos | 45085 | 64171 |
| 2.4.1. | ilgalaikių skolų einamųjų metų dalis |  |  |
| 2.4.2. | skolos tiekėjams | 28188 | 38512 |
| 2.4.3. | su darbo santykiais susiję įsipareigojimai | 4261 | 6277 |
| 2.4.4. | kitos mokėtinos sumos | 5136 | 19382 |
| 2.5. | Po vienerių metų mokėtinos sumos | 0 | 0 |

**Pelnas (nuostoliai) (Eur)**

|  |  |  |
| --- | --- | --- |
| Straipsniai | 2019 m. | 2018 m. |
| Pardavimo pajamos  | 387140 | 338303 |
| Pardavimo savikaina  | 329874 | 325409 |
| Bendrasis pelnas (nuostoliai)  | 57266 | 12894 |
| Veiklos sąnaudos  | 49665 | 37976 |
| Tipinės veiklos pelnas (nuostoliai)  | 7601 | -25082 |
| Kita veikla  | 636 | 1409 |
| Finansinė investicinė veikla  | -688 | -681 |
| Įprastinės veiklos pelnas (nuostoliai)  | 7549 | -24354 |

 Bendras bendrovės turtas padidėjo 19,1 proc., ilgalaikis materialusis turtas padidėjo 1,2 proc., nuosavas kapitalas padidėjo 57,8 proc.

Nuosavo kapitalo ir įstatinio kapitalo santykis 0,68, o tai rodo, kad kapitalo sudėtis atitinka Lietuvos Respublikos akcinių bendrovių įstatymo reikalavimus. Grynasis veiklos rezultatas 2019 m. – 7549 Eur pelno, 2018 m. buvo 24354 Eur nuostolio.

Kitos pagrindinės veiklos paslaugos

 Vykdome keleivių vežimą užsakomaisiais reisais. Autobusų nuomos kainos: autobusams, turintiems 40 ir daugiau sėdimų vietų, už vieną nuvažiuotą kilometrą – 0,58 Eur (be PVM), autobusams, turintiems nuo 19 iki 32 sėdimų vietų – 0,53 Eur (be PVM), mikroautobusams – 0,45 Eur (be PVM), visoms transporto priemonėms mokestis už vieną nuomos valandą –3,14 Eur (be PVM). Mokesčiai: dienpinigiai, nakvynė, įvairios rinkliavos (keliai, ekologija, keltai, stovėjimo aikštelės ir kt.), mokami šalių susitarimu. Vykstant dviem vairuotojams arba į užsienio šalis – nuomos kaina sutartinė.

 Autobusų rida užsakomaisiais reisais per 2019 m. – 25781 km, palyginus su 2018 m., sumažėjo 20,6 proc. arba 6,7 tūkst. km.

 Bendrovės pajamos užsakomaisiais reisais per 2019 m. – 16512 Eur, palyginus su 2018 m. sumažėjo 31,6 proc. arba 7,6 tūkst. Eur, sąnaudos 2019 m. sumažėjo 16,6 proc. Bendrovei keleivių vežimui užsakomaisiais reisais reikalingi naujesni autobusai, kurie atitiktų klientų poreikius.

          Už kitų autobusų parkų tolimojo ir vietinio susisiekimo maršrutinių autobusų įvažiavimus į Kupiškio autobusų stotį bei už rajono teritorijoje esančių autobusų stotelių eismo tvarkaraščių priežiūrą per 2019 m. bendrovė gavo 12,8 tūkst. Eur pajamų, o 2018 m. – 13 tūkst. Eur. Sumažėjo 1,7 proc.

 Bendrovė teikia smulkių siuntų gabenimo autobusais paslaugą. Kupiškio autobusų stoties siuntų terminale priduota siunta artimiausiu maršrutiniu autobusu nugabenama į kliento pageidaujamą miestą ar miestelį visoje Lietuvoje. Siuntos tranzitiniu būdu pasiekia daugelį Lietuvos miestų ir miestelių per trumpą laiką. Per 2019 m. už siuntų gabenimą buvo gauta 10,5 tūkst. Eur, o 2018 m. – 8,6 tūkst. Eur pajamų. Padidėjimas – 23,2 proc.

|  |  |  |  |  |  |
| --- | --- | --- | --- | --- | --- |
| Rodikliai | Matavimo vnt. | 2016 m. | 2017 m. | 2018 m. | 2019m. |
| Išsiųstos siuntos | vnt. | 1611 | 1879 | 2309 | 2737 |
| Gautos siuntos | vnt. | 2487 | 3006 | 3881 | 3990 |

Per 2019 metus daugiausia siuntų išsiųsta į Vilnių, daugiausia gauta iš Panevėžio.

2019 m. už reklamą ant autobusų bendrovė gavo 235 Eur pajamų.

EISMO SAUGUMAS IR EKOLOGINIAI VEIKSNIAI

 Bendrovės gamybinių teršalų pobūdį ir kiekius lemia transporto priemonės, kurios naudoja dyzelinį kurą, jų aptarnavimo ir remonto darbai. Autobusų aptarnavimo ir remonto technologinio proceso metu susidariusios pavojingos ir nepavojingos atliekos yra surenkamos, registruojamos ir priduodamos atliekų tvarkytojams pagal Atliekų tvarkymo taisyklių, patvirtintų Lietuvos Respublikos aplinkos ministro 1999 m. liepos 14 d. įsakymu Nr. 217 reikalavimus. Atliekų sąrašą sudarė naudotos padangos, švino akumuliatoriai, variklių alyva, tepalo, kuro, oro filtrai, absorbentai, užterštos pavojingomis medžiagomis pašluostės. Atliekų tvarkytojams priduodami nebenaudojami kompiuteriai, elektros ir elektroninė įranga, liuminescencinės lempos. Baudų už aplinkos teršimą įmonė nemokėjo. 2019 m. priskaičiavome 680 Eur mokesčio už aplinkos teršimą iš mobilių taršos šaltinių.

APLINKA

 Mūsų funkcijos vykdymui didelę įtaką turi rajono ekonominė būklė. Nuo to, kiek ir kokiu režimu dirba rajono ir miesto įmonės, įstaigos ir mokyklos – priklauso mūsų darbas ir pajamos. Sezoniškumas taip pat turi įtakos mūsų veiklai. Vasarą, mokinių atostogų metu, esame priversti mažinti aptarnaujamų maršrutų skaičių. Nuo to iš dalies nukenčia kaimo vietovių gyventojai, ypač senyvo amžiaus, nes dėl mažo keleivių srauto jų poreikiai tenkinami minimaliai.

1. VEIKLOS PLANAI IR PROGNOZĖS

 Bendrovė nuolat siekia pagrindinio tikslo – užtikrinti pelningą veiklą, bet dėl visuomenei būtinos paslaugos teikimo negali atsisakyti visų nuostolingų maršrutų. Viešasis transportas nėra pelningas verslas nė vienoje civilizuotoje pasaulio šalyje. Beveik visose pasaulio šalyse viešasis transportas yra remiamas bei skirtingais būdais dotuojamas valstybės ar savivaldybės. Jo tarifai negali būti tokio dydžio, kad užtikrintų pelningą vežėjų darbą. Keleivių vežimas viešuoju transportu nėra verslas, tai – socialinė funkcija, užtikrinanti gyventojų mobilumą, padedanti spręsti eismo saugumo, ekologines bei gausybę kitų problemų.

1. Pagrindiniai bendrovės veiklos planai siejami su teikiamų paslaugų tinklo išlaikymu ir paslaugų kokybės gerinimu. Geras transporto sistemos funkcionavimas turi labai didelę įtaką bendrovės sėkmingai veiklai ir jos gyvybingumui, nes keleiviai šiandien kelia aukštus reikalavimus, individualios susisiekimo priemonės jiems tampa vis prieinamesnės ir tuo pačiu konkurencingesnės visuomeninėms transporto priemonėmis.
2.

Veiklos planai

 ● kasmet atnaujinti bendrovės autobusų transporto parką, susidėvėjusius autobusus pakeičiant naujesniais;

 ● užtikrinti gerą eksploatuojamų autobusų techninę būklę;

 ● tobulinti autobusų tvarkaraščių, keleivių informavimo sistemas;

 ● reklamuoti ir plėsti autobusų nuomos, siuntų gabenimo paslaugas;

 ● užtikrinti bendrovės finansinį rodiklių stabilumą ir gerinimą.

 Didelį dėmesį ir toliau skirsime ieškant būdų didinti pajamas iš užsakomųjų reisų, toliau palaikysime glaudžius ryšius su potencialiais užsakomųjų reisų užsakovais, viešinsime šias paslaugas, ieškosime naujų užsakovų, siekdami vystyti šią pelningą vežimų rūšį.

Direktorius Virgilijus Braknys